Корылтайда язучылар Рафис Корбанга уңайсыз сораулар яудырды (ВИДЕО)

	Бүген “Казан” милли-мәдәни үзәгендә Татарстан язучыларының XVIII корылтае уза. Шактый каршылыклы бәхәсләр кузгатылган корылтай үзенең иң кызу мизгелләренә барып җитте. 	 Татарстан язучылар берлеге рәисенә кандидатлар исемлеге мәгълүм булды. Болар: Данил Салихов, Илфак Ибраһимов, Рифат Сәлах, Ркаил Зәйдулла. Берлекне моңарчы җитәкләгән Рафис Корбан үз кандидатурасын Илфак Ибраһимов файдасына алды. Төшке ашка кадәр билгеләнгән программа буенча, Татарстан Язучылар берлеге рәисе Рафис Корбан дүрт ел эчендә башкарылган гамәлләр буенча хисап тотты. Корылтай делегатларының күпсанлы сорауларына җавап бирде. Аның чыгышыннан өзек китереп узабыз:  Дөресен әйтергә кирәк, язучының абруе төште. Кайчандыр гөрләп эшләп торган оешма пыскып яткан учакка охшап калды. Замана җилләренең йогынтысы да кагылмый калмагандыр анысы. Өлкән буын язучыларыбыз Интернет ресурсларны куллана белми. Аларның хәтта портретларын Интернетта табуы да авыр.  Язган әсәрләре тиешенчә пропагандаланмый. Ярты дөньяны колачлаган татар телевидениесендә әдәбиятка багышланган тапшырулар бармак белән генә санарлык. Каләм әһелләре фикер алышу мәйданында да сирәгрәк күренә. “Язучы мөнбәре” дигән проект оештырып, татар әдәбиятының көн кадагына суккан мәсьәләләрен күтәрү, әдәбият фәнен яктырту, мирасыбызны пропагандалау комачау итмәс иде. 
	Мөршидә КЫЯМОВА	
Интертат.ру

	№ --- | 16.06.2016	


